***AICINĀM KĻŪT PAR AIZGĀDNI***

***Aizgādnība*** – personu ar nepilnu vai ierobežotu rīcībspēju personīgo un mantisko interešu, kā arī mantas aizsardzības forma.

***Aizgādnis*** – persona, ko ieceļ vai atbrīvo no tās pienākumiem bāriņtiesa, pamatojoties uz tiesas spriedumu par aizgādnības nodibināšanu vai izbeigšanu.

 ***Bāriņtiesa saskaņā ar tiesas nolēmumu par aizgādnības nodibināšanu ieceļ aizgādni:***

1) personai ar garīga rakstura vai citiem veselības traucējumiem, kurai rīcībspēju ierobežojusi tiesa;

2) personai, kurai tiesa nodibinājusi pagaidu aizgādnību;

3) personai, kurai rīcībspēju tiesa ierobežojusi izlaidīgas vai izšķērdīgas dzīves dēļ, kā arī alkohola vai citu apreibinošo vielu pārmērīgas lietošanas dēļ;

4) promesošas vai pazudušas personas mantai;

5) testamenta izpildīšanai.

Bāriņtiesa saskaņā ar notāra taisīto notariālo aktu par aizgādnības nodibināšanu mantojumam ieceļ aizgādni mantojumam.

Bāriņtiesa pārliecinās, vai par aizgādni izraudzītajai personai ir nepieciešamās spējas un īpašības, kā arī noskaidro aizgādnībā esošās personas viedokli par ieceļamo aizgādni.

Dobeles novada bāriņtiesas praksē ir gadījumi, kad personai, kurai tiesa ierobežojusi rīcībspēju, nav radinieku vai paziņas, kuras būtu izteikuši vēlmi kļūt par aizgādni personai ar ierobežotu rīcībspēju. Piesaistot sabiedrības interesi kļūt par aizgādņiem personām ar ierobežotu rīcībspēju, pašvaldība pieņēma saistošos noteikumus.

Dobeles novada domes 2021.gada 29.decembra saistošie noteikumi Nr.11 “Par Dobeles novada pašvaldības brīvprātīgās iniciatīvas pabalstiem” nosaka, ka tiesības saņemt pabalstu ir aizgādnim vai pagaidu aizgādnim par aizgādnībā esošu personu, ja izpildās vismaz viens no šādiem nosacījumiem:

* Aizgādnībā esošās personas deklarētā dzīvesvieta ir Dobeles novada administratīvajā teritorijā un aizgādni vai pagaidu aizgādni ir iecēlusi Dobeles novada bāriņtiesa;
* Līdz aizgādnībā esošās personas ievietošanai ilgstošas sociālās aprūpes un sociālās rehabilitācijas institūcijā citā administratīvajā teritorijā deklarētā dzīvesvieta bijusi Dobeles novada administratīvajā teritorijā un aizgādni vai pagaidu aizgādni iecēlusi Dobeles novada bāriņtiesa.

 **Pabalsta apmērs ir 50,00 euro mēnesī**, neatkarīgi no aizgādņu skaita par vienu aizgādnībā esošu personu. Pabalsts netiek piešķirts aizgādnim, vai pagaidu aizgādnim, kas ir aizgādnībā esošas personas laulātais, vecāks vai bērns.

Pabalsts netiek piešķirts aizgādnim vai pagaidu aizgādnim, ja tas tiek saņemts ar citas pašvaldības lēmumu.

Lēmumu par pabalsta piešķiršanu pieņem trīsdesmit dienu laikā no iesnieguma saņemšanas brīža. Pabalstu aizgādnim vai pagaidu aizgādnim var pieprasīt 6 mēnešu laikā no tiesību rašanās dienas, iesniedzot iesniegumu Bāriņtiesā.

Interesentus lūdzam vērsties Dobeles novada bāriņtiesā, Brīvības ielā 15, Dobelē, Dobeles novadā ( kontakttālrunis 63707266, mob.t.28367011).